‘โฆสิต’เตือนปรับนโยบายสู่สังคมวัยชรา
“โฆสิต” เตือนรับมือปัญหาวัยทำงานลดคนแก่เพิ่มจนต้องมีภาระงบสวัสดิการเพิ่ม
20 ส.ค. 2555

“โฆสิต” เตือนรับมือปัญหาวัยทำงานลดคนแก่เพิ่มจนต้องมีภาระงบสวัสดิการเพิ่ม 
นายโฆสิต ปั้นเปี่ยมรัษฎ์ ประธานกรรมการบริหารธนาคารกรุงเทพ ปาฐกถาพิเศษในหัวข้อ “การเปลี่ยนแปลงโครงสร้างประชากรไทย และแนวทางการพัฒนาประเทศในอนาคต” ว่า ตัวเลขประชากรไทยที่มีอยู่ 66 ล้านคนนั้น มีแนวโน้มการเติบโตที่จะหยุดอยู่ที่ระดับนี้ แต่จะมีผู้สูงอายุเพิ่มมากขึ้น ขณะที่ประชากรในวัยทำงานมีสัดส่วนน้อยลง ซึ่งมีผลให้ในช่วงปี 2570 ประชากรวัยทำงานจะมีภาระเลี้ยงดูประชากรวัยเด็กและวัยชราที่มากขึ้น
นายโฆสิต กล่าวว่า การที่ประชากรวัยทำงานลดลง มีผลต่อโครงสร้างตลาดการบริโภคของประเทศมีจำกัด ดังนั้นภาคธุรกิจจะหันไปเน้นผลิตสินค้าเพื่อการส่งออกแทน ซึ่งมีความเสี่ยงจากปัจจัยภายนอกสูง
อย่างไรก็ตาม เมื่อประเทศกำลังเข้าสู่สังคมผู้สูงอายุ ทุกฝ่ายต้องมีการเตรียมพร้อมรับมือกับความเสี่ยงที่จะตามมา การดำเนินนโยบายต่างๆ ต้องทำด้วยความระมัดระวัง โดยเฉพาะนโยบายเศรษฐกิจมหภาคและประชานิยม ที่ควรคำนึงถึงคุณภาพชีวิตของประชาชนและศักยภาพของประเทศในระยะยาว ไม่ใช่มองเพียงการกระตุ้นเศรษฐกิจระยะสั้น
ทั้งนี้ การดำเนินนโยบายเศรษฐกิจจะต้องคำนึงถึงปัจจัยใหม่ๆ ที่จะเกิดขึ้น ซึ่งการที่วัยทำงานลดและคนชราเพิ่ม ส่งผลให้ภาระงบประมาณเกี่ยวกับสวัสดิการสังคมเพิ่มขึ้นตามไปด้วย